“สรท.” ชี้ส่งออกไทยปี 66 โต 3% กังวล “เศรษฐกิจโลกชะลอ-ราคาน้ำมันสูง”
“สรท.” ชี้ส่งออกไทยปี 66 โตแผ่ว 2-3% ซึ่งเป็นการเติบโตแบบอัตราหน่วง ยังคงกังวลชะลอตัวเศรษฐกิจโลก ราคาน้ำมันระดับสูง และเงินบาทแข็ง
“สรท.” ชี้ส่งออกไทยปี 66 โตหน่วง 2-3% ซึ่งเป็นการเติบโตแบบอัตราหน่วง ยังคงกังวลชะลอตัวเศรษฐกิจโลก ราคาน้ำมันระดับสูง และเงินบาทแข็ง
6 ธ.ค. 2565

นายชัยชาญ เจริญสุข ประธานสภาผู้ส่งสินค้าทางเรือแห่งประเทศไทย (สรท.) หรือสภาผู้ส่งออก ประเมินว่า การส่งออกของไทยในปี 66 จะขยายตัวได้ราว 2-3% ซึ่งเป็นการเติบโตแบบอัตราหน่วง โดยปีหน้ามีปัจจัยสำคัญที่ต้องจับตา คือ ประเทศจีนจะผ่อนคลายมาตรการโควิด-19 ได้มากน้อยเพียงใด เพราะจะมีส่วนสำคัญในการสนับสนุนเรื่องการเดินทาง และการท่องเที่ยว นอกจากนี้ ยังต้องจับตาดัชนีผู้จัดการฝ่ายจัดซื้อ (PMI) ของหลายประเทศโดยเฉพาะสหรัฐฯ ที่ขณะนี้มีการปรับตัวลดลง
ขณะเดียวกัน สรท.ยังกังวลปัจจัยที่จะมีผลต่อการส่งออกของไทย เช่น การชะลอตัวของเศรษฐกิจโลก, ราคาน้ำมันที่ยังอยู่ในระดับสูง และการแข็งค่าของเงินบาท
สำหรับการส่งออกในปี 65 คาดว่าจะขยายตัวได้ราว 7-8% โดยมองว่าการส่งออกในช่วงไตรมาสสุดท้ายของปี 65 มีแนวโน้มจะชะลอตัว จาก 3 ปัจจัยสำคัญ คือ  1.การชะลอตัวของภาคการผลิตในสหรัฐอเมริกา, สหภาพยุโรป และจีน
2.เงินบาทที่เคยเป็นแรงส่งสำคัญต่อภาคการส่งออก จะเห็นได้ว่าในช่วงเดือนพ.ย. และธ.ค. เงินบาทได้กลับมาแข็งค่าขึ้นจากก่อนหน้านี้ค่อนข้างมาก และ 3.ราคาน้ำมันในตลาดโลกยังทรงตัวสูง ส่งผลให้ต้นทุนการผลิตยังอยู่ในระดับสูง
โดยปัจจัยดังกล่าวทำให้การส่งออกของไทยในช่วงที่เหลือของปีนี้มีความท้าทายอย่างมาก ประกอบกับฐานของมูลค่าการส่งออกในช่วงเดียวกันของปี 64 ถือว่าค่อนข้างสูง โดยในเดือนพ.ย.64 มูลค่าการส่งออกอยู่ที่ราว 23,500 ล้านดอลลาร์ ขณะที่เดือน ธ.ค.64 อยู่ที่ 25,000 ล้านดอลลาร์
“ในช่วงที่เหลือของปี 65 คงเป็นไปได้ยากที่จะทำได้ถึงเดือนละ 25,000 ล้านดอลลาร์ จากปัจจัยแวดล้อมต่างๆ ซึ่งเดือนธ.ค.ปีก่อน เราได้อานิสงส์จากที่การขนส่งชิปสามารถเข้ามาได้ทัน จึงทำให้ในเดือนนั้นเราส่งออกรถยนต์ได้ค่อนข้างมาก จึงทำให้ยอดส่งออกทั้งเดือนธ.ค.ไปแตะถึง 25,000 ล้านดอลลาร์” นายชัยชาญ กล่าว